khistorydata/jeongjo-sjw-relations huggingface dataset:
정조 2년 · 목
領議政金尙喆啓言。今番幸行時。郊外迎送之班。多有卿宰不參之人云。雖未知疾病事故之如何。不可無飭。耆老諸臣外。二品以上不進人員。無論實軍職。請一竝罷職。從之。
정조 2년 · 강
命海西南各邑惠廳納大米。以小米添價上下。從長變通。
정조 2년 · 목
領議政金尙喆啓言。黃海監司徐有寧以爲再昨年因審察御史任希雨書啓。沿邊十四邑詳定中。田捧大米之弊革罷後。應下大米。邑邑不足。殆至四千餘石。而實無他推移之道。長山以北戶曹納貢物價大米。旣是作錢條。竝以本米收捧用下。其代則以小米準大米作錢之數。添本劃送。而南各邑宣惠廳納大米條。亦以小米添本上納事。令廟堂稟旨分付矣。前因繡啓。田大米旣以小米收捧。則各樣應下大米之不足。勢雖固然。今此該曹所納作錢大米。推移取用之請。事係惟正。有難輕議。而此是常定中用下者。以本小米添價上下。此爲救弊之道。自本道往復該廳。參酌磨鍊。請以爲從長變通之意分付。從之。
정조 2년 · 강
命庇仁縣監李福遠。令該府照勘。
정조 2년 · 목
領議政金尙喆啓言。統制使李昌運以爲昨年停捧之令。特下於尤甚邑。則之次邑之混同停糴。極涉駭然。軍餉居末庇仁縣監李福遠罪狀。令廟堂稟處矣。軍餉居末。自有其律。請令該府照法勘處之意分付。從之。
정조 2년 · 강
削冬至使河恩君垙。延豐君★(土+甲)。李在學職。
정조 2년 · 목
領議政金尙喆啓言。冬至三使臣。今於專對之行。設有禮部移咨之擧。固當以政府狀啓之謄報於奏文。有所陳辯。而不此之爲。矇然受來。大失奉使之體。諸三使臣一倂削職。從之。
정조 2년 · 강
命今番使行。以還官銀三千兩持去。
정조 2년 · 목
領議政金尙喆啓言。今番使行。雖無幹事之可言。旣兼陳奏之號。不可無不虞之備。以回還使行所齎還官銀三千兩。仍爲持去之意請分付。從之。
정조 2년 · 강
以鄭一祥爲戶曹參判。
정조 2년 · 목
領議政金尙喆啓言。使行方物封裹在於明日。而戶判未能進參云。本曹參判有闕之代。請口傳差出。從之。
정조 2년 · 강
遞實錄堂上鄭弘淳成天柱。
정조 2년 · 목
領議政金尙喆。以 實錄廳事啓請許遞也。
정조 2년 · 강
命寶朱筒以豆鍚爲之。
정조 2년 · 목
右議政徐命善啓言。取考謄錄。則寶筒朱筒。皆以豆鍚造成。鎖鑰則以正鐵爲之。而近來寶朱筒。每以熟銅鑄成。或鍍金或染三甫。銷鑰則以豆鍚爲之。今番則何以爲之乎。批以筒則以豆鍚爲之。其他粧餙。昔之鍍金者。依古例。皆以正鐵爲之。
정조 2년 · 강
永禧殿影幀奉安時。命奉審吉日。令該曹推擇。
정조 2년 · 목
右議政徐命善啓言。 永禧殿影幀奉安時凡節。自都監擧行事定奪矣。祭器床卓等諸具。當出見樣。以爲預先措備。奉審吉日。請令該曹一體推擇。從之。
정조 2년 · 강
祔 廟時告由。告動駕祭。命朔祭兼行。
정조 2년 · 목
禮曹判書李景祜啓言。 祔廟時前期告由之祭。當行於 宗廟永寧殿。而 孝明殿徽寧殿延福殿亦當有告由祭。告動駕祭稟定後。可以磨鍊。故敢達矣。敎以朔祭兼行。
정조 2년 · 강
上諡封園。命設都監時同爲擧行。
정조 2년 · 목
禮曹判書李景祜啓請也。
정조 2년 · 강
祔 廟祭享誓戒。命亞獻官以下進參。
정조 2년 · 목
禮曹判書李景祜啓言。今番 祔廟祭享。當有誓戒之節。旣是禫前。不敢循例磨鍊。敢稟矣。敎以誓戒。依古禮。亞獻官以下進參。
정조 2년 · 강
命內司員役朔布磨鍊定式上下。
정조 2년 · 목
刑曹判書蔡濟恭啓言。各道推刷官革罷後。內司所屬之自前奴婢代頉。比摠後冒減等事。自在革罷中矣。數多員役。他無聊賴之資。宜有軫念之道。書員則依贖典數。十六人。每人每朔朔布。以二疋磨鍊。庫直大廳直使令合十七名。每名以一疋磨鍊。合十一同三十八疋內。除其衣資所下木二同三十二疋。其餘九同六疋。自本司定式上下請分付。從之。
정조 2년 · 목
予曰。或慮守令之貽弊民間。昨送宣傳官廉問。則加平則不給炬價。許多植炬。勒令民間徵出。而積城則橋梁餘木。不爲還給民間。盡數輸入於渠家。身爲官長。行此無據之事。極涉駭痛。國榮曰。加積之民。偏被徵斂之害。殊非朝家會減之意。誠爲慨然矣。予曰。近來廵邏。又復解弛。將臣之不爲嚴飭可知。去夜別摘奸時。御營廳牌將幾皆闕點。大將常時若能團束軍校。以嚴紀律。則夜禁何如是解緩乎。國榮曰。極爲驚心矣。予曰。明日卽封裹日。而與瑞蔥臺相値。何以則爲好耶。國榮曰。殿座處所。看品封裹似好矣。予曰。然則方物明早待令於春塘臺事。預爲分付。
정조 2년 · 강
詣 孝明殿。行別茶禮。
정조 2년 · 목
自內行禮也。○予曰。史官往 實錄廳。堂郞進不進。摘奸以來。
정조 2년 · 강
召見大提學及三使臣于誠正閣。大提學徐命膺。正使蔡濟恭。副使鄭一祥。書狀官沈念祖。
정조 2년 · 목
予曰。奏文草持入乎。命膺曰。持入矣。予曰。字句間如有疵病。相議改之好矣。濟恭曰。全篇圓滿。別無改處矣。予曰。書狀則有老母云。情勢可悶。而王事靡盬。善爲往返也。濟恭曰。自前。臣於使事。有疑訝者。至於先來狀啓。彼國動靜及觸諱於彼國者。皆書以出送。若有執頉彼人者。則生梗可慮。今番則先來狀啓中所奏。當十分詳愼矣。予曰。卿言甚謹密。從便爲之。
정조 2년 · 강
命箋文頭辭更爲磨鍊。 孝康惠慶宮。以 孝康惠嬪邸下書之。
정조 2년 · 목
敎曰。 慈殿 慈宮進號後。大殿京外所進箋文。當於一箋文。同爲擧行。而該曹以各箋文磨鍊。雖是愼重之意。其在省文之道。不必如此。依改書下以一箋文擧行。頭辭更爲磨鍊以入。而 孝康惠慶宮之稱似無義。以孝康惠嬪邸下書之事。此後定式施行。
정조 2년 · 강
命禁將洪國榮兼察訓將。
정조 2년 · 목
因政院訓將兼察啓辭。敎以出代間禁將兼佩事。牌招聽傳敎。
정조 2년 · 강
以李邦綏爲左捕將。口傳也。
정조 2년 · 강
命訓鍊都監敎鍊官先令該曹嚴囚。
정조 2년 · 목
敎曰。訓鍊都監紀律解弛。以今番 陵幸時觀之。皆不成樣。特敎申飭。漫不奉行。大將旣已處分。今無可論。御前前排次知敎鍊官。牢子次知敎鍊官。爲先令該曹嚴囚。以待處分。
정조 2년 · 강
命陳賀日四度方物物膳。以一度擧行。 慈殿 慈宮大殿外。只封方物。
정조 2년 · 목
禮曹啓言。取考謄錄。則自前祔 太廟及各殿上尊號册禮時。竝皆有進箋方物物膳封進之例矣。今此陳賀日。大殿各殿方物物膳。各爲四度曾於辛卯辛丑丙辰壬寅丙午年陳賀時。雖因 傳敎。只封一度。而不敢自下擅便。各殿宮方物物膳。隨其賀箋封進之意。請分付諸道。敎以旣有古例。四度方物物膳。以一度擧行。當此農事方殷之時。各殿許多方物物膳。不可一時竝封。 慈殿 慈宮及大殿外。只封方物事行移。
정조 2년 · 강
承旨李敬養以母病陳疏乞遞。批許救護。
정조 2년 · 강
遞承旨李敬養。以徐有防代之。
정조 2년 · 목
敎曰。明日殿座相値。右副承旨李敬養改差。其代。前望單予入之。
정조 2년 · 강
命御營將校從重勘斷。
정조 2년 · 목
敎曰。昨夜御營及捕廳事。置不足說。而該營將校。竝令該大將從重勘斷。
정조 2년 · 강
命兩營捕廳軍官等汰去分揀。
정조 2년 · 목
宿衛營啓言。龍虎營御營廳大旗手次知王道元等。各決棍十度後。分付該營。仍爲汰去。敎以龍虎營敎鍊官。比諸御營差間。汰去則分揀事分付該營門。御營廳。以廵邏牌將金萬才等。各決棍後汰去啓稟。左右捕廳。以廵邏軍官延愼欽等。決棍後汰去啓稟。幷敎以初無汰去之命。汰去則分揀
정조 2년 · 강
命兵判李徽之訓將具善復。越俸各一等。
정조 2년 · 목
敎曰。國法何法不重。而至於係干戎政者。視他法。尤有自別焉。近來國綱。雖曰解弛。在戎垣之任者。其所畏約。豈敢少忽。而近以現發之一事言之。各營旗手。不得入闕門。法意實有深嚴之妙。今則竝與此法而廢閣。適於今日使之摘奸。則兵曹及御營等營旗手。橫行闕中。無甚礙掣云。然則宿衛所之標下旗手。何必特敎各佩勿禁之牌乎。意者各營以爲彼營之軍兵出入。則吾屬亦無異同而然乎。若此則各營無非宿衛所。安有重宿衛之意乎。十分商量。姑從令前。雖不嚴加處分。言外之敎。爲今日將臣者。所當汗沾背處。兵曹判書李徽之。御營大將具善復。爲先越俸各一等。兵曹。豈以兵判之顧籍。不能禁飭乎。入直兵曹堂郞。一竝拿問定罪。該營次知將校。令宿衛所決棍後汰去。此後凡係宿衛所軍兵外。他將臣私兵之無標而以私事出入禁門者。攔入軍士。當以軍律論。該大將亦當重勘。以此分付兵曹及宿衛所。
정조 2년 · 강
命領府事李溵給由馬。澆奠床修給。
정조 2년 · 목
溵以楊州地加土呈辭也。
정조 2년 · 강
成均館。以捲堂儒生所懷啓。
정조 2년 · 목
本館啓言。問其捲堂之由。則諸生書進所懷。以爲臣等卽伏見今日陞補設場時。許多儒生。以前持平李惠祚父子侮辱先正臣宋時烈事。至於罷場之境。繼伏見學儒通文。則以今十三日 幸行祗迎時。李惠祚因再抄詩解題之論評有所排斥。故傍觀一儒生。謂以此是尤菴箚疑說也云爾。則惠祚乃於稠坐中。攘臂大言。誣辱罔極。故其時諸儒生之目擊者。誓不與惠祚子侄比肩同場。以此意告于大司成。則大司成以侮辱先正之說。旣出於多士之口。姑令惠祚之子漢肇。自處而出去。則漢肇兄弟輩。大生恚憤。極口醜詆。又其同類之聲起相應者。罔非悖說。故入庭諸生。無不駭惋。一齊請出。至於罷場。噫先正臣道學節義。實一國之所尊仰。百世之所標準。至於箚疑一書。尤是羽翼斯文。嘉惠後學者。則惟彼惠祚。肆然侵辱於衆會之坐。其子漢肇。又敢詆誣於明倫之庭。雖昱甲之凶。明徽之惡。何以加於此哉。臣目見斯文之變。所當亟施重罰。以懲凶徒。漢肇則薄施鳴鼓之罰。而至於惠祚。則搢紳儒罰。旣有朝家禁令。無以聲罪。噫嘻痛矣。惠祚之罪。旣未懲討。則先正之誣。無以卞雪。臣等以尊仰先正。標準先正之誠。豈可晏然入堂乎。玆暴所懷。以俟處分。臣以 聖廟空堂。事體未安之意。多般勸入。而諸生等終不回聽。何以爲之。敎以李惠祚之事。甚爲駭妄。自當處分。儒生卽爲勸入。
정조 2년 · 강
汰拿監役曹命俊。
정조 2년 · 목
敎曰。奉命修改之地。固當敬謹。而多率妓物。偃臥戲謔。所見極其駭怪。至入於奉命宣傳官之耳目。此前所未聞。當該監役問名。爲先汰去。拿問處之。
정조 2년 · 강
命明日封裹。以內試射處所爲之。
정조 2년 · 목
敎曰。副提調持加減交濟湯入侍。○予曰。訓局事。可謂關係紀律。常時若能團束。則豈有如此之事乎。國榮曰。先廂之遽然回馬。雖是號令之誤聽。旣無將令。而敢離信地。此前所未有之事矣。予曰。朝廷適乏將帥之材。故旋罷旋授。有若非此人莫可者然。以故爲其武將者。初無畏怯之心。不恤軍務。不嚴軍法。每有如此失措之擧。良可駭然。予曰。關王廟修改監役誰也。國榮曰。曹命俊云矣。予曰。俄已處分。而身旣奉命。地又敬謹處。則但誠心看役而已。豈敢率妓戱謔。若是無嚴乎。良可駭然。國榮曰。微末小官。作此駭擧。誠爲寒心矣。予曰。從今以後。各營軍卒。不敢出入闕中乎。國榮曰。豈可有如前雜亂之弊乎。
정조 2년 · 강
秋曹以罪人金春卜嚴刑一次。熊川縣定配啓。
정조 2년 · 강
命劉宗巖山訟。道臣明覈狀聞。
정조 2년 · 목
漢城府啓訁。劉宗巖所爭山地。令道臣詳細摘奸。公正處決後。請狀聞之意分付。允之。敎以令道臣除尋常。明覈狀聞。
정조 2년 · 강
成均館以空齋儒生還入啓。
정조 2년 · 목
本館啓言。臣招致諸生。傳宣聖旨。仍又勸入。則諸生以爲聖敎如此。謹當還入。恭俟處分云。故仍設夕食堂。臣卽退去。
정조 2년 · 강
弘文館以法樂不作。禮無可據啓。
정조 2년 · 목
該館啓言。禫畢當月之內。法樂縣而不作事。有博考以聞之命矣。取考諸家禮說。則別無可據之文。臣等素昧禮學。不敢質言。請廣詢而行之。允之。
정조 2년 · 강
遞承旨申應顯。以吳載紹代之。
정조 2년 · 목
應顯不爲仕進。敎以同副承旨許遞。
정조 2년 · 강
詣春塘臺。看品方物封裹。仍行內試射。
정조 2년 · 목
自內行試射也。○禮曹啓曰。御覽還下白綿紙黃細苧布白細苧布黃細綿紬白細綿紬紫細綿紬。更爲改備後。同爲封裹。
정조 2년 · 목
敎曰。副提調持加減交濟湯入侍。○予曰。明日則試才可以了當乎。國榮曰。餘技尙多。明日亦當終日矣。
정조 2년 · 강
命假監役曹命俊削職放送。
정조 2년 · 목
義禁府啓言。繕工假監役曹命俊。奉命修改之地。多率妓物。偃臥戲謔罪。請刑推得情。敎以削職放送。
정조 2년 · 목
敎曰。上言回啓。皆令限內爲之矣。尙不回啓。其令申飭。
정조 2년 · 강
召見三使臣于誠正閣。上使蔡濟恭。副使鄭一祥。書狀官沈念祖。
정조 2년 · 목
辭階也。○予曰。上使則受知於 先朝。與他自別。臨行時宜有贈言。而此非詞律之時。故略書數語以贈。卿其諒予感舊之意也。上使蔡濟恭曰。今者前席。追提臣受知 先朝之事。有此宸章之賜。臣手擎感泣。不知所達矣。予曰。善爲往還也。濟恭曰。先大王祔 廟時。不得入參。極爲悵缺。
정조 2년 · 강
御春塘臺。行內試射技藝。
정조 2년 · 목
自內詣春塘臺殿座。○予曰。御將以下試官入侍。仍命以次試射。予曰。今已畢試。當爲親臨領賞。布木自戶曹兵曹及各該營門待令事分付。予曰。今番直赴。則只出一人乎。都承旨洪國榮曰。當爲直赴者。只有一人矣。○敎曰。瑞蔥臺內試射柳葉箭一巡三中四分武藝別監浪處浩。依例直赴殿試。四中。駕前出身林潤起。亦爲依例加資。三中四分。駕後出身金烱。御營廳敎鍊官出身李廷復。竝邊將除授。又敎曰。瑞蔥臺內試射時。別技鳥銃一廵二中宣傳官崔範星。陞敍調用。頒賞訖。敎曰。今日試射。旣已侵夜。應射人與待令人。令巡邏營及巡廳捕廳弛禁事分付。
정조 2년 · 강
重推承旨徐有防李秉模。宣傳官李長燁。
정조 2년 · 목
敎曰。昨日奏文考覈。甚爲不察。多有誤字。考覈承旨徐有防李秉模。從重推考。○承旨徐有防啓言。傳命宣傳官擧皆離次。請行首宣傳官李長燁從重推考。從之。
정조 2년 · 강
命都監敎鍊官。明日兵判決棍後草記。
정조 2년 · 목
敎曰。訓鍊都監敎鍊官。旣命査出付兵曹。俱是前大將。紀律所關。明日令兵曹公廨決棍後草記。
정조 2년 · 강
汰都監郞廳朴應煥。
정조 2년 · 목
敎曰。頒賞之際。都監郞廳不爲親授。極爲駭然。訓鍊都監郞廳朴應煥汰去。
정조 2년 · 강
吏曹判書金鍾秀上疏自列。賜批。
정조 2년 · 목
疏略曰。臣於史局直中。傳聞有北咨事。逬退私次。蹙伏待勘。已多日矣。奏文事體。至爲嚴重。而緣臣疏闇。承乏代斲。句語之間。失於照檢。畢竟嘖言橫來。究厥所由。罔非臣罪。玆不得不短章自列。乞遞臣職。批以所辭過矣。卿其勿辭行公。
정조 2년 · 강
兵曹判書李徽之上疏自列。賜批。
정조 2년 · 목
疏略曰。昨者臣營旗手。攔入禁中。臣曾不檢察。自歸犯科。不職之罪。於是益著。畢竟勘處。只是越俸。則是豈綜核之政乎。玆敢陳章自列。乞罷臣職。批以卿其勿辭察職。
정조 2년 · 목
敎曰。副提調持加減交濟湯入侍。○予曰。今日都監擧行。極涉駭然。前大將紀律之不嚴。到處皆然。如此而三軍之將。何所恃乎。國榮曰。倉卒擧行之際。顚錯之事。無或怪矣。予曰。今番試才。賞格甚均矣。國榮曰。有才藝之超等者。或多數受賞者。而其他許多軍卒。無一人不受者。軍心莫不歡洽矣。
정조 2년 · 강
減下 實錄郞廳李儒慶嚴思晚。差下朴天衡曹遠振。
정조 2년 · 목
予曰。再昨封裹時。方物全不成樣。此豈交隣之義乎。近來各司擧行。專以彌縫周遮爲事。誠非細慮矣。民始曰。自上屢下飭敎。故至於方物。差勝於前矣。予曰。以奏文言之。予於燭下草草閱見。而誤字爲三十七處。考覈之義安在哉。民始曰。此則不察大矣。
정조 2년 · 강
命上言査啓申飭各道。
정조 2년 · 목
敎曰。今番上言回啓中。請令本道査啓者。至於十六張之多。登時査啓之意。令各該司申飭各道。
정조 2년 · 강
命李明五上言中世系誤錄。宗簿寺稟處。
정조 2년 · 목
禮曹啓言。李明五上言中。世系誤錄事。帳籍及璿源錄單子。俱無出繼二字。而 璿派誤錄釐正。自有所管。請令宗簿寺稟處。允之。
정조 2년 · 목
敎曰。副提調持加減交濟湯入侍。○予曰。 昭顯廟位主。今則當爲埋安。而儀曹何不擇日擧行。而儲慶宮祭享。亦當爲變節。禮判何不入侍稟定乎。國榮曰。纔經 陵行。似未及周旋而然矣。予曰。李惠祚事。誠是變怪。惠祚若發此言。則難免斯文之罪人。而此若一傳再傳。便成是非。則此不過語言薄過。多士捲堂。亦涉張大矣。國榮曰。曾聞李惠祚多聞博識。論議平坦。且持身精約。不與人相較云矣。今者士論峻發。歸之於斯文之罪人。曾是不意事也。若使惠祚眞有此言。則臣則以爲醉中妄發矣。予曰。卿言好矣。歸之於妄發。則都無事矣。國榮曰。多士初不聞之則已。旣聞其言。則章甫之間。安得無士論之峻發乎。予曰然矣。
정조 2년 · 강
命時囚朴晋壽議處。
정조 2년 · 목
義禁府啓言。加平郡守朴晋壽。排立植炬。使民間擔當。至有奸吏營私橫侵之弊。罪請刑推得情。敎以除刑推議處。
정조 2년 · 강
遣承旨詣 奉室奉審。
정조 2년 · 목
毅宗皇帝忌辰。在明日也。
정조 2년 · 목
予曰。今番上言。各司幾盡回啓。而獨於吏曹。尙不擧行。吏判尙引已遞職之事。至於本曹之事。一味抛却。何其處義之過當也。國榮曰。尙此引嫌。極涉過矣。予曰。 宗廟修理時。誰當進去乎。國榮曰。只監役進去云矣。予曰。莫重之地。只令監役官看役。誠非愼重之道。都監堂上。輪回進去看檢好矣。國榮曰。有下敎。然後當爲進去矣。
정조 2년 · 강
祔 廟後。 孝明殿祭器中。合用於 永禧殿者。命移用。
정조 2년 · 목
祔廟都監啓言。 永禧殿祭器。當爲新備者。別單書入。而祔 廟後 孝明殿祭器中。多有不合用於 宗廟。而合用於 永禧殿者。以此移用。恐合便宜。而自下不敢擅便。何以爲之。從之。
정조 2년 · 목
敎曰。副提調持加減交濟湯入侍。○予曰。 先朝行狀。令徐命膺撰進事下敎矣。尙無消息。何故而然也。國榮曰。徐命膺方以 實錄纂修之役。實無暇隙。故尙此遲滯云矣。予曰。 行狀緊急。 實錄之任。姑爲減下無妨矣。國榮曰。 實錄則非卒然了當之事。姑爲減下。待 行狀撰出後還差似好矣。予曰。 景廟實錄。黃景源獨當改撰乎。國榮曰。然矣。予曰。幾何撰出云乎。國榮曰。盡爲撰出。而今方正書云矣。予曰。此亦速成矣。國榮曰。七册改撰非小矣。而今者畢撰。可謂神速矣。予曰。 大報壇忌辰。用齋戒乎。國榮曰。自前例用齋戒云矣。予曰。如非親祭與行禮。則不必用齋戒。此後親祭望拜禮外。勿用齋戒事。定式施行。
정조 2년 · 강
靖嬪祭享儀節。令禮官就議大臣稟處。
정조 2년 · 목
敎曰。 靖嬪旣封 園矣。祭享儀節。可以講行。而係是無據之禮。不可無斟量之道。以當宁私親而封 園。以追崇私親而封 園。恐有間焉。 毓祥宮則不特以當宁私親而封 園。況 誕我 寧考。篤慶長發。而祭禮享式。俱有 先朝已定者。今不可容議。而至於 靖嬪宮。當用 儲慶宮新定之例。不當用 毓祥宮今行之禮。 園則每年一寒食。 宮則春秋一祭。或春秋中一祭。依此定式。於禮似不悖矣。其令禮官就議大臣稟處。
정조 2년 · 강
延祜宮毓祥宮。命守 宮內官及守僕兼用。 綏吉園昭寧園。守奉官守僕兼用。
정조 2년 · 목
敎曰。旣有 先朝定式。又是同官一岡之內。 延祜宮守宮內官及守僕。以 毓祥宮守宮內官及守僕兼用。 綏吉園守奉官及守僕。亦以 昭寧園守奉官及守僕兼用。守護軍亦無加充之事。以此分付該曹該道。
정조 2년 · 강
儲慶宮祭享。 昭顯廟主埋安日子儀節。問啓。
정조 2년 · 목
敎曰。 儲慶宮祭享。當自今年變節。 昭顯廟位主。亦當埋安。該曹何不稟定日子。議定儀節乎。問啓。
정조 2년 · 강
儲慶宮順康園延祜宮綏吉園祭禮式例。命問議大臣。
정조 2년 · 목
敎曰。 儲慶宮順康園延祜宮綏吉園祭禮祭品祭官合行式例。亦令禮官同爲問議於大臣。
정조 2년 · 강
推公忠監司徐有隣。
정조 2년 · 목
敎曰。自 先朝飭敎。何等嚴截也。豈爲谷包之和水而有是飭敎也。誠以生民之膏血。經費之大計。而所係甚重也。昨年以前。法猶不解。絕無臭載之患矣。今年則稅穀裝發。不出數邑。而已有臭載之擧。該道若能蕫飭。則豈有是弊。況營下邑乎。公忠監司徐有隣推考。以狀啓觀之。吏鄕船格之從中作奸。明若觀火。若復例勘。無以他道之知戢。令道臣親執査覈。除尋常各別嚴刑。期於輸疑。令備局以此傳敎。辭意嚴飭。各該道預令申諭。俾無犯法之意。一體分付。
정조 2년 · 강
命吏曹所下上言。今日內回啓。
정조 2년 · 목
政院啓言。吏曹所下上言回啓。尙不擧行。請判書金鍾秀推考。卽令回啓從之。仍敎曰。旣於承宣請推之奏依施。而無所以而不行。本曹之事。可謂無所以之無所以也。吏曹判書金鍾秀。旣命推考。雖不更推。回啓之尙不擧行。事極未安。自政院催促。今日內回啓事分付。
정조 2년 · 목
予曰。公州敗船事。俄已傳敎申飭。而莫重裝發。道臣初不蕫飭。地方官全不致力。每有臭載之患。誠極駭然。國榮曰。敗船之弊。專由於監色沙格輩中間作奸之致。此習嚴懲。然後可無故犯之弊矣。予曰。聚生民之膏血。消融於此輩之手。尤爲駭憤。國榮曰。俄有戶判推考之命。而本事非戶判之罪云矣。予曰。紫門監所掌。戶判豈有不知之理乎。國榮曰。凡諸差備內小小役事。有中使知委。則紫門率軍丁。直爲修改。而初不來告於戶判。自是前例。故戶判初不聞知云矣。予曰。前例旣如是。則非戶判之罪也。仍敎曰。戶曹判書推考傳旨勿施。
정조 2년 · 강
吏曹以上言人權學仁等竝置之啓。
정조 2년 · 목
該曹啓言。今番上言人中。慶州幼學權學仁等十九人。戶口限內。不爲現納。有違法例。請竝置之。允之。
정조 2년 · 강
靖嬪祭享儀節。命依議施行。
정조 2년 · 목
禮曹啓言。 靖嬪旣封園矣。祭享儀節。令禮官就議大臣稟處事。命下矣。就議于領議政金尙喆。左議政鄭存謙右議政徐命善。則以爲 儲慶宮方當遷祧。則新 宮園祭禮。與已 祧之 宮園差有異焉。若於 毓祥宮昭寧園祭禮品式。斟酌損益。恐似得宜云。諸大臣之意如此。何以爲之。敎以依議施行。
정조 2년 · 강
詣孝明殿。行朔祭。
정조 2년 · 목
具布裹翼善冠布圓領袍布裹烏犀帶。乘輿出協陽門。入明政門降輿入幕次。○敎曰。東西祭班多有雜人。東西押班監察。現告以入。○改其縗服。詣孝明殿就版位。行俯伏哭四拜禮。詣盥洗位盥手。贊禮禮曹判書李景祜導詣 靈座前。三上香奠酌。讀祝文訖。降復位。俯伏哭。行禮如儀。仍詣望燎位。望燎禮畢。還詣幕次。改具布裹翼善冠布圓領袍布裹烏犀帶。乘輿出明政門。入協陽門還內。
정조 2년 · 강
點下吏兵批別歲抄。
정조 2년 · 목
吏批。敍用三十四人。蕩滌七人。給牒二人。減一等十二人。○兵批。敍用五人。蕩滌一人。給牒二人。敎曰。吏兵批別單中東西班罷削人員。依點下捧傳旨。
정조 2년 · 강
命侍從臣無實職人員竝付軍職。
정조 2년 · 목
敎曰。今日敍命。蓋欲使進參於易服之班。其令該曹當付軍職者。口傳付軍職。侍從臣無實職人員。一竝付軍銜。皆令進參事。一體分付。
정조 2년 · 목
敎曰。副提調持加減交濟湯入侍。○予曰。 大祥日若如前禁雜人。百官似難周旋於易服之際。如此之時。不可無闊狹。自宿衛所。通于兵曹勿禁事。預爲約束。國榮曰。伊日不宜如前嚴禁矣。予曰。今番都監要彩輿等物。不必新造。己卯年 先朝受敎中。日後皆以前排取用爲定式。此則當依 受敎爲之。國榮曰。有下敎。然後當爲擧行矣。予曰。此外亦多有商定者。戶判入侍。予曰。別單中或有難敍者。而旣欲參於易服之班。則多數收敍。亦何妨耶。國榮曰。聖意則甚好矣。
정조 2년 · 강
文臣朔試射時施賞有差。
정조 2년 · 목
敎曰。文臣朔試射時。副司果金宇鎭貫革十五巡三十三中。之次副正字兪任柱十六中。昨年旣以內帑弓箭有所施賞。其在勸獎之道。宜無異同。居首弓箭一部。之次箭竹五十箇。以內下者賜給。
정조 2년 · 목
予曰。昨歲告歉之餘。民之所望者。只此麥農之豐登。嚴霜不止。凄風日作。一雨尙遲。前頭之事。慮無所不至。誠甚憂悶矣。國榮曰。麥農若又告歉。則哀彼窮民。有離散之慮。予曰。卽見戶曹草記。則昨今年差備內外修補處。不待下敎擧行者果多云。此是流來襲謬之弊。差備至近之地。豈可不稟而敢爲土木之役乎。此則不可不更爲定式也。國榮曰。此後則必待下敎後擧行事。分付似好矣。予曰。當申飭於差備所屬矣。
정조 2년 · 강
命禮判李景祜勿待罪。
정조 2년 · 목
政院啓言。 儲慶宮祭享變節。 昭顯廟位主埋安問啓事命下矣。問于禮曹判書李景祜。則以爲儲慶宮祭享變節。 昭顯廟位主埋安。在於祔 廟後。故未及稟定。致勤下敎。惶恐待罪云矣。敎以勿待罪。
정조 2년 · 강
四學儒生金順行等。疏陳李惠祚父子罪狀。仍乞夬施重律。賜批。
정조 2년 · 목
疏略曰。噫紫陽朱子出。而二帝三王周孔思孟之道明。先正臣宋時烈出。而朱子釋經註傳之說明。至於先正所撰輯朱子箚疑。乃是先正平生精力所在。屢年講討所成。其在後學。當仰之若神明。而賴以作讀朱書階梯可也。惟彼惠祚者。不知何狀怪鬼。何等心腸。而乃敢凌侮於稠人廣衆曰。尤菴何許者。箚疑何足道哉。肆然詆斥。不遺餘力。不滿於 列聖之所尊師。而擧世之所敬信。敢以凶肚私意。欲戰天下之公議。語其惡則過於昱甲。論其罪則浮於明徽。至於其子漢肇。其父悖亂之狀。已爲多士之所駭憤。則在渠之道。救蓋父愆。使之不得罪於正論而免其刑戮。而不此之爲。乃反憤罵詆毀。無所不至於明倫堂下衆會之中。因此。使其父之過惡益自彰露。則不但爲聖朝之悖臣。斯文之亂賊。而亦未免不肖子。惠祚父子之罪。若不嚴加重律。則其於世道斯文。深有所大可憂者。伏乞夬施重律。使亂悖之徒有所懲戢。批以爾等之爲斯文如此者。良庸尙矣。然予之尙不處分。待朝廷之議也。爾等退修學業。
정조 2년 · 강
祔 廟上 號封 園時。命神輦神位幄次遮帳鋪陳。用後還下該曹。
정조 2년 · 목
敎曰。今番祔 廟上 號封 園時。神輦神位幄次遮帳鋪陳。自典設司及都監。依昨年例擧行。用後還下該曹事分付。
정조 2년 · 강
放別監鄭時泓等。
정조 2년 · 목
敎曰。已爲申飭。別監鄭時泓韓命潝放送。
정조 2년 · 목
敎曰。副提調持加減交濟湯入侍。○予曰。李惠祚之侵辱先正。已極無據。而旣非書諸文字者。又非推上朝廷者。不過語言間傳播之事。朝廷旣有公議。則自當有請勘之擧。殊非自上直爲處分之事。故予之批答。卽以此也。國榮曰。朝廷公議姑未發。而處分尙靳。多士必不勝抑鬱。又有更瀆之擧矣。予曰。連事煩䀨。則亦甚可悶矣。予曰。注書出去。表咨文安寶後卽爲發送事分付。
정조 2년 · 강
命奏文表文下送使行所到處。
정조 2년 · 목
承文院啓言。今此奏文表文。旣皆正書。安寶後定禁撥。下送于使行所到處。請同爲齎去。允之。
정조 2년 · 강
召見都監郞廳李采于誠正閣。
정조 2년 · 목
予曰。今番自都監擧行之事。皆在於傳敎中。而特召爾分付者。都監之擧行。專在於郞廳故也。爾其愓念擧行也。仍敎曰。今此祔 廟習儀。當行三度。而取考丙午謄錄。則自一度宗親文武百官之進參。自二度侍衛軍兵之陳列。一依正日例擧行矣。雖出於預爲習禮之意。而習禮生熟。在於執事官。至於百官軍兵。屢次陳列。徒近煩文。況有丁丑已例。今番則至於三度習儀日。依正日例擧行。而百官則只有堂上衙門堂郞各一員。宗親每品進參事。預爲知委。一二度習儀日。則除不緊執事。但以 廟內 殿內擧行執事進參事。分付祔 廟都監。上 號進 號習儀。亦依祔 廟習儀例。只三度時依正日例擧行。上 號進 號。別無各習之儀。同時擧行。而事面與祔 廟有異。百官進參一節安徐事。分付上 號都監及進 號都監。封 園上 諡。則體貌之輕重自別。依 先朝近例。習儀只行一度於他都監三度習儀日事。亦爲分付於封 園都監。又敎曰。取考丙午儀軌。則 大王神輦侍衛別監六十人。 王后神輦侍衛別監二十人。四位神輦分排。至於一百六十人之多。見今掖隸。元額未滿百數。則依此數充定。徒致雜亂。此等時此輩之從中跳濫。以前之弊。不可勝言。今番則大王神輦四十人。 王后神輦十人磨鍊。而第十三室祔 廟時別監。兼用於第十四室神輦。而所謂假別監名色。切勿多差。只以不得不假充之數啓下事。嚴飭掖庭署。雖大殿別監。豈敢不擧行於神輦乎。依此知悉。衣資則於大駕動駕。當爲題給。何必疊給於一人乎。只於 神輦假別監處。量宜題給。切勿混淆之意。亦爲嚴飭司謁處。許多弊端。皆在此輩。毋論掖庭排設房書房色。凡諸狀報。一切禁斷。以爲省費之道事。申飭該都監及該曹。又敎曰。取考儀軌各項習儀。大駕動駕節次。亦有習儀三度之例。此則尤是煩文之煩文。動駕儀節。雖不習儀。自已慣習。今番則勿爲磨鍊事。分付都監。又敎曰。丙午謄錄。則 神輦後有標旗陳列之例。無龍旗而有標旗。似無意義。以有標旗而欲設龍旗。則恐涉如何。令本都監溯考久遠前例。參以已見。從長論理。以都提調意。草記稟處後擧行事。分付祔 廟都監。又敎曰。 宗廟修理所。此是莫重之地。不可任其別工作一人而已。都監都提調及堂上中一員。逐日進去。眼同監役。如已始役。自今日依此擧行。禁喧禁雜人及諸般猥屑之事。一切着意嚴飭事。分付於本署及都監。又敎曰。今番各都監八處。儀仗繖扇輦輿床卓等物。新造及修補。數爻依祭器例別單書入。待點下存減擧行事。令都監知悉。又敎曰。今番各都監諸執事。依丁丑傳敎。雖命兼用。而有司或不無眩於擧行之弊。諸執事員數及領率擔排軍校等一應所屬。自都監抄出各年儀軌。區別分屬。別單書入事。分付各該都監。又敎曰。册禮都監。習儀以一度。封 園都監習儀日兼行事分付。內習儀勿爲磨鍊事。分付都監。又敎曰。 徽寧殿改題主及上 諡。亦有習儀之例云。依丙午年例只行一度。而祔 廟二度習儀日兼行。不緊執事安徐。只令 廟內駿奔者進參事。分付都監。又敎曰。今番 孝明殿徽寧殿延福殿祔 廟及 徽寧殿改題主習儀時。勿論初二度及三度。假主假寶造成一節。一依 先朝傳敎。切勿擧行。其餘各項習儀時所用。有正件外假件。以至床卓袱褥屛帳函巾等物。莫不皆然。極甚不緊。今番則正件中量宜取用。切勿更造事。申飭諸都監。又敎曰。上 號進 號習儀。則雖行三度。一度二度自都監擧行。三度則只以內習儀擧行事。分付都監。予曰。今下傳敎甚多。郞廳卽去謄去。以爲擧行之地。
정조 2년 · 목
予曰。卽見大臣收議。則 延祜宮祭儀。不可與已祧之 儲慶宮。用以一例云者。言甚好矣。國榮曰。祭禮若依已祧之宮而擧行。則殊非從厚之道矣。予曰。金宇鎭朔議射三十三中。果是善射矣。國榮曰。雖武弁有熟工者。未易如此多中矣。予曰。旣魁於講試。又居首於試射。年少新進。眞是絕才矣。
정조 2년 · 강
命李明五世系誤錄處。 譜略修改時一體釐正。
정조 2년 · 목
宗簿寺啓請也。
정조 2년 · 강
給順天府渰戶恤典。
정조 2년 · 목
全羅監司鄭元始。以順天府居能櫓軍劉有先。良女鄭召史等九名渰死馳啓。敎以令本道恤典擧行。
정조 2년 · 목
予曰。自昨初昏。忽有微感。夜後氣頗不平矣。國榮曰。寢睡何以爲之乎。予曰。不得善寢矣。國榮曰。令醫官入診好矣。予曰。不甚大段。姑置之。予曰。近來臺諫無一詣臺者。政院每每請牌。有何情勢而然乎。國榮曰。多日闕啓。殊涉未安矣。予曰。今番各都監習儀。多數省減。都監擧行。似當簡便矣。國榮曰。今此省減誠好矣。
정조 2년 · 강
以洪國榮爲訓鍊大將。備薦也。
정조 2년 · 강
命御將具善復兼察禁將。
정조 2년 · 목
敎曰。禁衛大將斯速出代聞。御將兼察。
정조 2년 · 강
以李秉模爲大司諫。李義翊爲承旨。幷中批也。
정조 2년 · 목
敎曰。同副承旨李秉模。大司諫除授。牌招察任。又敎曰。承旨有闕代。吏曹參議李義翊除授。牌招察任。
정조 2년 · 강
遞承旨吳載紹。以申應顯代之。
정조 2년 · 강
刑曹判書蔡濟恭戶曹參判鄭一祥上疏乞遞。幷批下該曹稟處。
정조 2년 · 강
副校理嚴思晚。以母病陳疏徑行。批許往護。
정조 2년 · 강
御煕政堂行晝講。特進官李重祜。知事李徽之。參贊官鄭民始。侍讀官林蓍喆。檢討官金憙。記事官鄭東浚徐龍輔金勉柱。宗臣凝善君爔。武臣副護軍吳載衡。
정조 2년 · 강
命前執義李惠祚削去仕版。
정조 2년 · 목
侍讀官林蓍喆檢討官金憙啓言。臣等得見太學捲堂草記及學儒疏辭。則李惠祚之事。誠是斯文之大變怪也。先正臣宋時烈道德學問之爲朝家所尊禮。一世所宗仰。爲如何哉。而惟彼惠祚。乃敢於稠廣之中。詆毀侵辱。罔有紀極。至以何許等絕悖之說。肆然發口。不少顧忌。究厥心腸。萬萬痛駭。許多章甫之齊聲討罪。可見一國之公憤。臣等謂前執義李惠祚。亟施竄配之典。斷不可已也。敎以削去仕版。
정조 2년 · 강
命絳紗袍以無紋紗磨鍊。珮玉。舊件用之。
정조 2년 · 목
知事李徽之啓言。丙申春。絳紗袍。以大紅貢縀造製。而此非夏節所進御。今則依前以大紅熟綃造製。而冬節進御。請以大紅貢縀造製。敎以古禮絳紗袍。冬節則貢縀。夏節則無紋紗。近年以熟綃通用矣。曾在 先朝乙未。命復古制。而貢縀復古。紗則不復古者。以丙申夏節異於常時故也。今則當依古例。以無紋紗磨鍊。又啓言珮玉玉圭玉梁紸纊珠。皆新造乎。以舊件移用乎。敎以何必新造。以舊件用之。又啓言平天冠遠遊冠赤襪赤舃當爲新造乎。從之。
정조 2년 · 목
以金華鎭爲大司憲。金熤爲右尹。尹東暹爲知春秋。鄭民始爲同春秋。金光泰爲龜城府使。
정조 2년 · 강
開城留守兪彥鎬。疏請金川郡兩面之地還屬本府。批令廟堂稟處。
정조 2년 · 목
疏略曰。臣竊念本府十數年內。戎政日以疏虞。民力日以凋瘵。目下已多難支之形。苟究厥由。則卽地狹人衆。無可耕之土故耳。今爲蘇弊祛瘼之道。惟是稍廣地界。民有耕食之樂。則自有緩急可恃之兵矣。臣請得以條陳焉。本府與海西之金川郡。壤界相接。而中間幷牛峯江陰兩縣。合置一郡。舊牛峯之地。有所謂大小南兩面者。逶迤陡入於大興山城之後。介處於長湍松都之間。中有白峙僉使鎭。鎭舊屬本府。往在丁酉年間。以營儲不敷。移屬此鎭於海西。其於本郡則僻在一隅。土曠人稀。稅重役煩。故居民日離。田野益蕪。實爲等棄之土。於松都則府民土田。居三之一。而旣非管束之地。故自作一區。民俗獷悍。有主原田。不肯輸稅。欺詐百端。彼此兩棄。桑麻耕稼之土。擧皆陳廢。今若得此兩面。還屬本府。移民墾食。俾有容保之地。實合事宜。且白峙鎭與礪峴鎭。爲松都之左右翼也。中間移屬之擧。實爲失策。海營若以空割兩面爲難。則本府有代換之土。本府所管粘石屯。在於平山。而越在他境。事多妨掣。今若以此屬之平山。以平山南面之贅入金川者。割與金川。以次交換。則彼此無損。得失惟均。松民之積年抑鬱。日夕顒望者。惟玆兩面之還屬。故臣親審地形。察其陳荒。卽與一府吏士。商確便否。敢此祈請。伏願亟下臣章於廟堂。指揮處置焉。批以所陳誠有意見。令廟堂稟處。
정조 2년 · 목
敎曰。副提調持加減交濟湯入侍。○國榮曰。晚後感候何如。予曰。一樣矣。國榮請診候。命醫官入診。康命吉奏曰。脈候無異於常時。而比前稍大矣。予曰。當進和解之劑乎。命吉曰若和解則甚好。蘇葉入生薑木米濃煎。時時進御似好矣。予曰。交濟湯進御無害乎。命吉曰。感候未解之前。別無效害矣。予曰。若無益而如有小害。則不必强進。還爲持去。國榮曰。蘇薑茶煎入乎。予曰煎入。
정조 2년 · 강
召見承旨李義翊于誠正閣。
정조 2년 · 목
予曰。承旨新經吏議矣。郞階已釐正乎。義翊曰。未及釐正矣。予曰。近來祭官亦多不擇。此後則各別擇差好矣。義翊曰。擧皆厭避。故塡差時。極爲紛挐矣。予曰。朝廷旣無紀綱。軍中又無紀律。近來事誠甚可悶。義翊曰。頃日 陵幸還宮時。先廂有騎馬橫竹者。此大關紀律矣。予曰然乎。此尤萬萬駭然矣。義翊曰。其時兵判査覈決棍矣。
정조 2년 · 강
命訓局將官將校拿致。嚴覈以聞。
정조 2년 · 목
敎曰。訓局紀律之蕩然。難以勝言。先驅之退陣事。武藝別監事。御前前排事。俱是難恕之大端。其他近日動駕及帳殿駭然之事。不一而足。而尙此舍忍者。實出於惜其官名之意也。今因言端。又聞訓局有萬萬寒心之擧。師律何等嚴重。則先廂至有橫竹騎馬之擧。筵臣亦果目擊。至欲拔箭云。此而不嚴加懲勵。後弊難防。前訓將張志恒。更當處分。爲先令兵判更加査實。其委折草記。該軍門當該將官及將校。一竝卽爲拿致。嚴覈以聞。
정조 2년 · 목
國榮曰。蘇薑茶進御後。感候何如。予曰。頗有減勢矣。予曰。見今本局紀律無嚴。三軍無統。若不擇將以授。有莫可收拾之慮。故不得不授卿矣。國榮曰。元戎之任。初何近似於臣身乎。將符體重。黽勉趨承。而臣之情地。尤危蹙矣。予曰。予非不知卿巽讓之意。而今日之授此任。出於不得已之事。卿勿過辭。國榮曰。將臣之入侍辭免。有乖體統。將以文字一陳於前矣。予曰。聞李義翊言。則頃日訓局陣中。有騎馬橫竹之卒云。尤涉駭然。方令兵判査實。此則不可不嚴懲矣。國榮曰。臣亦聞此言矣。予曰。軍門紀律。如是解弛。前大將可謂罪上添罪矣。
정조 2년 · 강
命差官鄭興周等重棍汰去。
정조 2년 · 목
兵曹啓言。依敎訓鍊都監將官將校拿致嚴査。則各人等所供內。馬兵差官右別武士鄭興周。行陣之際。果爲飮草。渠亦遲晚。而與馬兵左右哨官趙毅鎭。同爲飮草云。宣傳官內吹所告內。宣傳官南愼五。 大駕歷臨 東關王廟時。蛟龍旗留駐道上。下坐飮草。而騎馬後亦爲橫竹云矣。敎以馬兵差官及哨官。龍旗宣傳官之陣上橫竹者。一倂從重決棍後汰去。
정조 2년 · 강
都承旨洪國榮疏辭新除元戎之任。賜批。
정조 2년 · 목
疏略曰。臣於昨者。忽奉元戎新命。噫臣渺然一書生耳。初何嘗擬議於此等地位。而薦剡之地。拂拭太過。掌戎以來。四易其符。至於見職。而濫竽極矣。夫訓局。爲五營之首。統三軍之衆。操鍊之日。先廂之行。非大將。不可委之於他人也決矣。且臣承命宿衛。夙夜在公。扈駕之任。守闕之道。亦非大將。不可委之於他人也決矣。兩局之職。孰非緊重。而猶或有代領之路。十里之出。不過晷刻。而亦實無離捨之隙。此則聖明之所俯燭也。亟賜處分。不勝顒祝。批以予之不謀於卿。畀卿元戎之任。予豈不知卿巽讓之心而有是命也。誠以見今本局之事。無一可言者。師律軍紀。蕩析無餘。不得不擇將以授之。是以。卿之心有所未暇顧而然也。見卿疏本。宿衛重任。果有妨務之歎。卿之訓將之任。今姑許遞。復授禁營之符。卿其安心。卽爲受符。
정조 2년 · 목
國榮曰。夜間感候何如。予曰。今日則夬差矣。予曰。見卿之疏。所辭誠然。將欲循卿之志。而元戎之任。誰可代卿者乎。國榮曰。許多武將中。豈無元戎之可畀者乎。予曰。近來將望甚苟艱。亞將中如有可合之人。則次第通摠師之望好矣。國榮曰。亞將中可合通望者。當有數三人矣。予曰。張志恒非但紀律之不嚴。軍中亦失人心云。然乎。國榮曰。多有怨聲云矣。予曰。身爲三軍之帥。若誠心撫恤。則豈有呼怨之事乎。具善復則雖欠剛嚴。尙愛恤士卒。故頗得軍心云矣。國榮曰。收拾軍心。武將中第一矣。
정조 2년 · 목
予謂善復曰。近來將望甚苟艱。亞將中可通摠戎使望者。有幾人乎。善復曰。亞將中有履歷可合通望者。有李敬懋李邦綏李國賢矣。予曰。平安兵使當入將望耶。善復曰。已經摠戎使。當入將望矣。予曰。近來所築之城。果能完固乎。善復曰。果皆完固矣。予曰。前訓將事。豈不可駭乎。向來武藝別監等。已不成說。而今番先廂之拔鞭退馳。將校之橫竹行陣。俱極驚駭。予之平日倚任何如。而其可如是乎。善復曰。先廂之退陣。誤認令旗之傳他令云。而橫竹事。臣亦未及聞之矣。予曰。將有不敎事。姑爲留待。
정조 2년 · 강
以具善復爲訓將。李漢膺爲御將。漢膺備薦也。
정조 2년 · 목
敎曰。御營大將具善復。拜訓鍊大將。又敎曰。新除御營大將李漢膺。卽爲牌招。傳授命召。
정조 2년 · 강
召見訓將具善復于誠正閣。
정조 2년 · 목
予曰。卿於元戎之任。非但宿趼。知卿有謹愼之家風。故今玆特授。而以推轂之義。復此召見。卿須體予委畀之意。俾盡報效之道。善復曰。臣之前後受恩。雖編於行伍之役。何敢辭也。而第臣筋力不逮。是甚悚悶。予曰。予於張志恒。其所委任何如。而以近日形現之事言之。實非平昔所期待者也。都監事誠甚可悶。必以修擧爲務。善復曰。見今都監軍卒。不成貌樣矣。予曰。都監事。何故而如是耶。善復曰。軍兵。以中旬之久不設行。甚爲失望矣。予曰。中旬近久不爲之。米布多儲乎。善復曰。或用軍器修補事云矣。予曰。軍門雖尙紀律。而撫恤之政。亦不可少緩。必以恩威竝行。寬猛得中爲務好矣。善復曰。收拾衆心。爲急先務矣。予曰。此是輦下親兵也。得其歡心。然後可爲矣。予曰。都監事。非但紀律之解弛。以記簿言之。儲蓄無多。此豈所料者耶。予曰。張志恒事。終有所可訝者。其所不能事事者。豈老昏而然乎。愚迷而然乎。卿須以予慨咄之意傳之也。予曰。館峴補土時。監蕫人員書啓。
정조 2년 · 목
敎曰。副提調持加減交濟湯入侍。○予曰。卿以宿衛妨務之意陳懇。故不得已許解元戎之任。非但予心之甚悵。三軍之士。得將如卿。皆洽然悅服。今已許解。想必失望矣。國榮曰。新大將當務撫恤之政。衆心庶可鎭安矣。予曰。訓局紀律及軍制。旣如是解弛。則記簿所在。未必如數入庫。不可不一番反閱矣。國榮曰。訓局軍儲之枵然。卽衆所共知之事。本局需用。雖云浩繁。許多所入。每患不足。雖以封不動言之。留儲漸縮云。莫重軍儲。甚可悶矣。予曰。予於張志恒。委任之意何如。而一自拜將之後。全不修擧。使軍心換散。庫儲板蕩。至於莫可收撫之境。張志恒之如此。誠非意慮之外也。國榮曰。此人本嚴猛而少恩。軍中之不得歡心。想或然矣。而至於記簿之枵然。必有用處。似非大將染指矣。
정조 2년 · 강
命備郞韓光廸等拿問。捧招以聞。
정조 2년 · 목
敎曰。捧現告備邊郞。令該府拿問嚴處。捧口招以聞。
정조 2년 · 강
命禫月內樂懸不作。依議施行。
정조 2년 · 목
禮曹啓言。禫月內大小法樂。懸而不作。收議於在外儒臣處事命下矣。問議于祭酒宋德相。則以爲伏念間月而禫。實鄭氏之說也。朱子初雖取王說。而畢竟以鄭說爲定。遂成後來通行之禮。則今聖敎中王說之互換。恐如古所引孝直順平。而雖出於一時偶然。其欲以是月禫徙月樂。一從間月之制看下者。深有得於禮宜從厚之義。亦暗合於夫子哀有餘之訓。則夫誰敢曰不可乎。今此聖敎所及。固符於踰月復常之制。而亦有愛禮之義。臣於此尤不容他說云。前參議金亮行以爲臣蔑學昧禮。不得仰對詢問云。掌羚金鍾厚以爲禮記孟獻子章疏。謂禫祭暫縣。省樂而不恒作。至二十八月乃作樂。當時人禫後恒作樂。孟獻子雖於禮是常。而特異餘人。故夫子云加於人。不謂加於禮。又禮記徙月樂疏。引鄭志曰。旣禫徙月而樂作。禮之正也。何敢更容他議云。掌令兪彥鏶以爲臣前此屢辱下詢。一未仰對。今承明命。亦不敢隨衆獻議云。請上裁。敎以依議施行。至於王鄭說引喩之互換。誠如儒臣之言。而當初傳敎中云然者。亦有一二考據。按禮之三年問篇。曰三年之喪。二十五月而畢。古本箋頭。有王肅之說。至以禫爲間一月云。而又有先儒之說。中月而禫。在祥月。從鄭玄之說。以此究之。家禮間一月禫之禮。似是捨鄭取王。而又考家禮及通解。與此古註本有異。而更考註疏。但有疏之引。鄭王之說。亦無鄭王分明之論。故只取從古之意。以禮註爲主。有此傳敎中云云矣。今又更思。疏說如此。家禮小註及通解等衆說。與禮註之說有異。與其從難稽之古註。曷若從通行之衆說。今則從衆踰於從古。原傳敎中。鄭玄之說。王肅之論之句。改以王肅之說鄭玄之論書出。鄭之說旣絀。從王之說之句。亦改以王之說旣絀。從鄭之說書出。
정조 2년 · 강
命禮曹收議郞廳重推。誤書釐正。
정조 2년 · 목
敎曰。絲綸謄布。何等愼重處。況問議山林文字。係是邦家典禮。一字之差誤。有悖於本旨之嫌。收議傳敎中。孟獻子下有禫字而不書。又於樂振作之句。振字上加書陳字。王肅之肅字。誤以甫字書之。取捨於哀禮過不足之之字又不書。不察甚矣。收議進去郞廳。爲先從重推考。更爲釐正。
정조 2년 · 목
敎曰。右副承旨持朱子語類禮記檀弓儀禮通解續圖式卷入侍。○予曰。收議中有王鄭之說互換云云者。予則以禮註爲主矣。山林之言如此。禮記檀弓篇及儀禮通解家禮諸書中。王鄭之說考見可也。鎭衡曰。家禮及通解之所引。與古註本有異。山林之言似是矣。予曰然矣。
정조 2년 · 강
命各該衙門稟處。戶曹先回啓事定式。
정조 2년 · 목
因公忠道敗船罪人移送原籍官事啓本回啓。敎曰。宣惠廳雖大臣衙門。乃是權設。則戶曹當先爲回啓。而宣惠廳先爲之。事涉倒錯。此後則凡各該衙門稟處者。戶曹先爲回啓事定式。此啓本。更爲回啓事分付。
정조 2년 · 목
予曰。闕外有儒生封章來伏者。是何處儒生。而以何事封章也。國榮曰。三南庶類。激憤於館學通文。而有此疏擧云矣。予曰。館學通文。何以爲之。而至於激憤之境也。國榮曰。以不許序齒之意發通云矣。予曰。此輩其麗不億。而激憤於賢館。又有抗疏之擧。誠非細憂矣。國榮曰。當初賢館之發通。頗涉不緊矣。予曰然矣。初無是事。則有何陳疏之擧乎。館學事誠可悶也。
정조 2년 · 목
予曰。今日次對。稟處者多乎。予曰。開留上疏。今日亦爲稟處乎。國榮曰。當爲稟處云。而相換一節。問於海西道臣後處之爲請云矣。予曰。 景慕宮後岡補土。役處浩大。而日昨送人看審。則善爲修築云。訓將之誠心蕫役。極可感歎。予曰。日瞻門外植木。善爲之矣。國榮曰然矣。
정조 2년 · 강
禮曹。以 徽寧殿追上 徽號册寶及 昭顯廟位主埋安。 綏吉園丁字閣營建時。各項吉日啓。
정조 2년 · 목
徽寧殿追上 徽號册寶內入。來四月二十二日辰時。內出同月二十四日辰時。 昭顯廟位主埋安。來五月二十六日午時。 愍懷嬪神主埋安。同日未時。 綏吉園丁字閣營建。開基四月十三日卯時。定礎同月十七日卯時。立柱同月十九日卯時。上梁同日同時。
정조 2년 · 목
領議政金尙喆曰。昨日摠戎使有闕。而前望苟艱。故將經稟後擬入矣。予曰。今番張志恒事。可驚可駭者。不一而足。是豈予前日拂拭而奬用之意乎。誠爲慨然。而予則以爲寧人負我。母我負人。故猶且注意於摠使之任矣。尙喆曰。曾於 先朝。以將臣之乏人。臣等仰請此人之甄用。至有都監中軍之 敎矣。今承聖敎。實仰包容之德矣。予曰。摠使之望。若欲新通。則誰是可合者乎。尙喆曰。李國賢可用矣。予曰。然則通望似好矣。近來將望乏人。故爲將臣者。皆以爲非我莫可。少無顧忌之意者。誠甚可駭。不可無通望之擧矣。尙喆曰。臣之乞解重任。非至一再。而尙未蒙允。又以釋負之意仰請。而臣與訓將有親査之嫌。都監及軍器寺提擧之任。不可仍帶。故敢達矣。予曰。勢將許副矣。仍敎曰。領相有此陳懇。訓鍊都監都提調及軍器寺都提調之任。特爲勉副。尙喆曰。總裁官之任。亦不可仍冒。故又此仰達矣。予曰。總裁官之任。固難獨當。卿旣始之。中焉右相繼之。左相終條理似好。故不待卿言。而已欲許副矣。仍敎曰。旣有筵敎。領相總裁 實錄之任勉副。以右相爲總裁官。予曰。 先大王行狀撰述。誰可爲之乎。尙喆曰。大提學當爲之矣。尙喆曰。適見 懿陵因山時日記。則初以 元陵爲定。而一鏡力沮云。到今思之。實是天也。予曰。懿陵卽 先大王本意。而今番 元陵之決定。實由於無他可合處而然也。予曰。時政記及政院日記中。戊寅以後癸未以前所載者。或不無不可煩人眼目處。而此則雖三房罷後。都廳猶可抄節。姑勿輸去。自癸未至壬辰。十年時政記及日記。先爲輸送好矣。以 實錄廳草記。予曰。時政記及日記輸去年條。旣有筵敎。依此擧行。予曰。俄亦微發其端。而予於張志恒。奬用果何如。委任亦何如。其在報效之道。宜思修擧之政。而紀律解弛之外。雖以昨年記簿言之。不無枵然之慮。此豈成說乎。尙喆曰。昨年請得太白小米三千石。亦歸於烏有先生云。誠非所料矣。予曰。本局事。決不可一味掩置。何以則好耶。尙喆曰。訓局事可悶矣。聞儲蓄殆空。莫可收拾云。誠如傅說。則不可不一番反閱而査正。敢達矣。予曰。卿言甚是。當差遣御史矣。予曰。兵曹正郞趙時偉。訓鍊都監反庫御史差下。敎曰。訓鍊都監反庫御史趙時偉入侍。予曰。訓局事。多有不成說者。形現者旣如此。則餘皆可推而知。故將欲反閱。而必善爲此等事。故玆以差送。卽爲出去。記簿一竝收取。逐庫反閱。而收鑰後。以次反庫以來。時偉曰。軍器等物。亦爲反閱乎。予曰。軍器軍餉等物。一竝摘奸。而所謂兼司僕料米。其數不些。此亦逐年梳櫛。而登極以後。尤可詳細爲之。尙喆曰。反庫之後。果若有所犯。則其在懲勵之道。決不可饒貸矣。予曰。信賞必罰。非但王政之大者。且於爲其人之道。亦必有玉成之益矣。予曰。宗廟修改之役。何當爲之乎。右議政徐命善曰。來月初十日間。擇日始役矣。命善曰。 綏吉園碑閣。何以爲之乎。予曰。各 陵亦或有無碑閣處。姑置之好矣。戶曹判書具允鈺曰。封 園之前。將有告由。當自何處擧行乎。予曰。旣是封 園之前。則當自本 官擧行矣。予曰。封 園之後。奉之以太常之享。而無 宮家私祭之事。則土地等物。將有區處之道。有司之臣。相議善處好矣。而第 宮屬亦吾民也。恐有失所之慮。是可悶也。
정조 2년 · 강
減下 實錄堂上徐命膺。差下金鍾秀兪彥鎬金魯鎭。
정조 2년 · 목
領議政金尙喆啓言。右相旣爲總裁官矣。 先朝行狀撰進。方有下敎。大提學徐命膺都廳之任。請減下。右議政徐命善啓言。 實錄都廳。今無主管。吏曹判書金鍾秀。開城留守兪彥鎬差下。催促上來。請俾無撰修聞斷之患。又啓言。 實錄堂上金鍾秀。移差都廳代。副司直金魯鎭差下。請察任。幷從之。
정조 2년 · 강
許施嶺南湖西留庫穀加分及濟民倉移俵之請。
정조 2년 · 목
領議政金尙喆啓言。慶尙監司李性源狀啓。以爲備陳種糧不足之狀。因留庫還穀中。尤甚邑三分一。之次邑四分一。稍實邑五分一加分事。請令廟堂稟旨分付矣。三等分數。出於商量。請依所請擧行。公忠監司徐有隣狀啓。以爲備陳本道還穀不敷之狀。仍請還上軍餉留庫中。尤甚邑限折半。之次邑三分一。稍實邑四分一。特許加分。至於右沿設賑處。濟民倉中。限三千石特許移俵。待秋還納本倉事。竝令廟堂稟旨分付矣。尤甚邑三分一。之次邑四分一。稍實邑五分一分給。濟民倉留儲中三千石。請依所請移俵之意分付。幷從之。
정조 2년 · 강
領議政金尙喆。以開城留守兪彥鎬上疏覆啓。
정조 2년 · 목
尙喆啓言。開城留守兪彥鎬上疏。以爲金川郡所在大小南兩面。與本府所管粘石屯交換。則彼此無損。得失惟均。下廟堂指揮爲辭矣。大小南面之得失。在金川無甚關緊。在松營。以其粘石屯相換者。不害爲彼此俱便之道。而在昔丁酉。有還屬海西之擧。其後丙子。又有海西道臣覆難之啓。今又欲交換。則朝家不一問於該道。有不宜直爲許劃。分付海西道臣。論理狀聞後。請更爲稟處。從之。
정조 2년 · 강
命三法司下屬率置巫女者。令捕廳摘發。移付刑曹遠配。
정조 2년 · 목
領議政金尙喆啓言。巫女之禁。非至一再。而近聞三法司下屬輩。作妻居生。故雖有禁令。互相隱匿。初不逐出云。更令京兆五部。申嚴前禁。至於三法司下屬之作妻居生者。分付捕廳。一一譏詗捕捉。移法司請照律刑配。從之。敎以渠輩亦人。占房之伏法。不出周年。禁網解弛。極爲痛駭。三法司下屬之率置者。爲先令捕廳一一摘發。移付刑曹。嚴刑遠配。
정조 2년 · 강
陵行時罷職人。命幷敍用。
정조 2년 · 목
敎曰。 陵幸時祗迎不參卿宰罷職人員。一倂敍用。
정조 2년 · 강
先大王行狀撰修。命撰進。
정조 2년 · 목
敎曰。大提學徐命膺。 實錄之任旣已減下矣。 先大王行狀撰修。一時爲急。其令專意卽速撰進。
정조 2년 · 강
還差惠堂備堂鄭弘淳。
정조 2년 · 목
領議政金尙喆啓言。前判書鄭弘淳。旣已敍用。請惠堂備堂貢市堂上還差。從之。
정조 2년 · 강
景慕宮後岡補土監蕫以下。施賞有差。
정조 2년 · 목
敎曰。 景慕宮後岡補土役處監蕫。御營大將具善復。豹皮一令賜給。將校梅潤文玉器儁。竝邊將除授。鄭東仁。令本營門高品調用。其下元錫龜。令本營門從優施賞。
정조 2년 · 목
以沈命德爲執義。元啓英爲司諫。柳德中呂萬永爲持平。權恢爲獻納。嚴思憲洪文泳爲正言。黃昇源爲副校理。姜忱爲修撰。趙重晦爲左參贊。鄭弘淳爲刑曹判書。金魯鎭爲戶曹參判。黃景源爲知經筵。吳載純爲同義禁。
정조 2년 · 목
敎曰。副提調持加減交濟湯入侍。○予曰。訓局事旣不可掩置。而領相反閱之諸甚是。故差遣御史。卿意何如。國榮曰。宜有一番反閱之擧矣。予曰。爲其人之道。亦不可置諸䵝昧之地。反庫而若無所犯者。則云云之說。自當脫空。豈不可幸乎。予曰。兼司僕料米。合爲萬餘石。而餘者不多云。豈不可怪乎。予曰。都監財物。在於北營乎。國榮曰。布木錢穀。皆在於新營矣。予曰。都監兼料。至於一萬餘石之多。當此經費匱乏之時。此若付儲戶曹。則足可以當一隅。而盡爲歸虛者。豈不可惜乎。予曰。武藝別監春等試藝。明將爲之。訓將使之入來。
정조 2년 · 강
命時囚朴晉壽照律。
정조 2년 · 목
義禁府啓言。朴晋壽 陵幸時植炬輸運之際。不善奉行。請照律。允之。
정조 2년 · 강
命擊錚供辭。令該道臣審理狀聞。
정조 2년 · 목
刑曹啓言。振威居洪召史鳴其夫殺獄之冤。請上裁。允之。敎以前後登聞。非止一再。而觀此供辭。究厥事理。容有可恕之端。其在重殺獄之道。不可輕易酌處。卽令該道別定參覈官。與道臣親執審理狀聞。
정조 2년 · 강
遞知春秋尹東暹。以李重祜代之。口傳也。
정조 2년 · 목
實錄廳以時政記陪往事。啓請知春秋尹東暹改差也。
정조 2년 · 강
減下 實錄堂上李衍祥李義翊。郞廳曹遠振洪文泳沈豊之。差下李敬養吳載紹金宇鎭黃昇源洪履健。
정조 2년 · 강
詣隆孝門。行武藝廳春等枝藝。
정조 2년 · 목
自內詣隆孝門外幕次殿座。予曰。訓將入侍。予曰。都監反庫。幾何爲之云乎。具善復曰。未聞矣。予曰。武藝別監之能爲技藝者絕無。若精擇則豈如是乎。善復曰。武藝別監。今亦有二窠。而有根着能技藝者甚難得。故將校之子枝族屬中謀免者。今方搜括矣。予曰。試藝分四隊爲之。今日內畢試。予曰。右副承旨李鎭衡進前。予曰。我國素稱產馬之鄕。而近來馬政之不成說。何故也。善復曰。失其方而然矣。予曰。彼國則善養馬云乎。鎭衡曰。臣於昨年赴燕時見之。閭巷之人。牧養數百匹馬者。比比有之矣。予曰。柳鎭夏昨年事甚非矣。國榮曰。柳鎭夏事。誠有所失。而尙未收敍。恐有欠於寬大之政矣。予曰。從當下敎。命書藥房批。予曰。都提調提調入侍。都提調徐命善曰。祔 廟都監都廳安聖彬。方帶館職。本兼多有相妨處。本職則合有變通之道矣。予曰。改差也。予曰。騎馬一匹立之。宣傳官具純馳往新營。反庫之幾何爲之知來。予謂善復曰。鑄錢何當始役乎。善復曰。方待物方之準備。而見樣錢則已造置矣。
정조 2년 · 강
遺承旨。詣 明陵奉審。
정조 2년 · 목
予曰。 王大妃殿玉册文。果已製出乎。國榮曰。今方構思。姑未脫藁矣。國榮曰。向來吏兵批別單中。具敍五林世載。亦遺漏云矣。予曰。當下敎。仍敎曰。向者文武罷散人員。吏兵批別單中。具敍五之點下。林世載之蕩滌。有遺漏云。更捧傳旨以入。柳鎭夏亦爲減等。國榮曰。徐鼎修事。亦於日前陳達。而此則宜有榻敎矣。予曰。前假注書徐鼎修。堂后勿復檢擬下敎。蕩滌。
정조 2년 · 강
命闕內塘池疏濬。坊民量宜待令。
정조 2년 · 목
敎曰。不雨如此。闕內大小塘池。當爲疏濬。坊民量宜考例。卽爲待令事。漢城府郞廳發牌分付。
정조 2년 · 강
命都監別單捧炬燭軍名色。考例除減。
정조 2년 · 목
敎曰。觀此都監別單。 神輦有捧炬軍捧燭軍名色。侵夜則有其人植炬矣。燈籠自有別監及軍。事甚疑晦。使卽考例。如其無義。除減事分付都監。
정조 2년 · 강
命都監別單中髢髮墨削。切勿侵徵。
정조 2년 · 목
敎曰。各都監別單中存削以下。依此擧行。其中髢髮。曾有禁令。則何不廣考前例。混爲擧行乎。況爲弊甚大者乎。旣已墨削。切勿侵徵之意。自都監分付該曹。
정조 2년 · 강
王后位宮闈令。命更爲草記。
정조 2년 · 목
敎曰。十三室十四室 神主。 大王位則有大祝矣。至於 王后位。亦有大祝。有宮闈令。事甚無義。更爲考例草記事。分付都監。
정조 2년 · 강
祔 廟習儀一二度時。只行祔 謁祔 廟節次事。命分付都監。
정조 2년 · 목
敎曰。祔 廟習儀。一二度之每奉 神輦習儀。極甚未安。至三度奉 神輦。依例習儀。一二度時。只行祔 謁祔 廟節次事。分付都監。
정조 2년 · 강
命册禮儀註磨鍊以入。
정조 2년 · 목
敎曰。册禮都監禿平床。旣無可設之處。勿爲擧行。已於丙午年亦有前例。處所雖以養和堂傳敎。而取考謄錄。則權停例矣。今番依此。都監知悉。正殿發册後。正副使只令詣差備。請尙傳內入。而自內則無行禮之事。依古例。只儀註磨鍊以入。儀仗陳列排設諸事。尊崇及進號外。無擧行之事。依此分付。
정조 2년 · 강
推吏曹參判徐浩修。
정조 2년 · 목
敎曰。再昨日政官。旣已入侍。故獨政啓辭及外任啓請。以擧條啓下。而正書政事。則以政廳啓辭例書入。當該政官有不察之失。再明日入來。政官推考。
정조 2년 · 강
命 奎章閣校書提調單付。
정조 2년 · 목
敎曰。 奎章閣旣成節目。合於校書館。提調。今日政單付。
정조 2년 · 목
敎曰。副提調持加減交濟湯入侍。○予曰。 奎章閣誌。尙未成書。將欲使之添刪印出。而校書館旣合於 奎章閣。當差出兼提調矣。
정조 2년 · 목
以洪國榮爲 奎章閣提學。申禹相爲興陽縣監。洪樂恒爲慈仁縣監。
정조 2년 · 강
召見 奎章閣提學徐命膺于誠正閣。
정조 2년 · 목
予曰。 實錄撰修。幾何爲之乎。命膺曰。臣之所撰述者。合爲六十餘張矣。予曰。 先朝實錄。今年之內。則可以訖役乎。命膺曰。臣意則都廳堂上。限五人差出則似易矣。予曰。 奎章閣提學。旣兼校書提調。閣誌相議添刪。從速印出好矣。予曰。圖書集成。亦將粧册。卿須從速入直爲看檢。而予欲判印一韻册。便於考閱者。此亦留意好矣。韻書中增補稍勝。而音釋之不懸。亦可欠也。何以成出則好耶。命膺曰。合諸韻書。各取其長處似好矣。予曰。 奎章閣宜有故事。而此則猝難善爲。先使待敎爲日記。堂郞入直及閣中賜物等事。一一詳錄。如春坊日記則好矣。命膺曰。俄者只有提調單付之敎。故直閣待敎。未付校書兼銜矣。予曰。此則本閣草記後。付之好矣。命膺曰。 先大王行狀撰修之役。實難堪承。而成命之下。不敢辭免。故方待行錄之書下矣。予曰。予果未遑。從當書下矣。命膺曰。臣於文衡之任。若未遞解。則實難專意於 行狀撰修之役矣。予曰。行狀撰修間。姑爲除本仕好矣。予曰。宋朝有拜相而得雨。故書賜商霖二字。今日卿爲提調。而喜雨適來。商霖二字。卿可當之耶。命膺曰。商霖之敎。新除提學。似可當之矣。
정조 2년 · 강
大司諫李秉謨陳疏乞遞。仍請兩司之臣竝罷職。賜批。
정조 2년 · 목
疏略曰。如臣疲劣之類。苟充長官之任。朝家愼揀之意。果安在哉。情實由中。乞命鐫改。臣方乞免。不宜及他。而竊有惑於洪樂任處分。敢此尾陳焉。噫。殿下苟欲使樂任出人鬼之關。而免凶逆之案。則何不逮捕其證援。査詰其根因。乃反霎時帳前。數語盤問。至於白放之敎。曾謂鞫獄如是草草耶。伊時兩司之寂無一言者。雖出於感激聖敎。奉承聖意。而論以臺體。終覺苟且。其後多日。一味違傲。顯有不欲言之意。臺閣風采。固如是乎。臣以兩司之臣一幷罷職。斷不可已也。批以爾言雖出於無隱。伊時臺臣之不言。亦豈無意也。爾其勿辭。從速察職。
정조 2년 · 목
予曰。卿於 奎章閣。自直提學而陞提學。故大提學亦以爲本閣得主人云。閣中凡事。不可不主管矣。國榮曰。臣於華銜無不踐歷。不勝悚悶矣。子曰。閣誌事。俄言於徐命膺。而卿亦相議潤色。從遠印出好矣。國榮曰。當與相議爲之矣。予曰。上番翰林。又將兼校書館職銜。誠壯矣。
정조 2년 · 강
命廳注書 實錄廳摘奸。
정조 2년 · 강
命擊錚白活人等勿爲照律。只令勿施。